input: VYKONÁVACIE ROZHODNUTIE KOMISIE
  z 27. augusta 2013
  o určitých ochranných opatreniach v súvislosti s vysokopatogénnou vtáčou chrípkou podtypu H7N7 v Taliansku vrátane zriadenia ďalších pásiem obmedzenia a o zrušení vykonávacieho rozhodnutia 2013/439/EÚ
  [oznámené pod číslom C(2013) 5623]
  (Iba talianske znenie je autentické)
  (Text s významom pre EHP)
  (2013/443/EÚ)
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
  so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
  keďže:
  (1)
  Vtáčia chrípka je infekčná vírusová choroba u vtákov vrátane hydiny. Infekcia vírusmi vtáčej chrípky u domácej hydiny spôsobuje dve hlavné formy tejto choroby, ktoré sa rozlišujú podľa ich virulencie. Nízkopatogénna forma sa prejavuje obyčajne iba miernymi príznakmi, zatiaľ čo vysokopatogénna forma spôsobuje veľmi vysokú úmrtnosť u väčšiny druhov hydiny. Uvedená choroba môže mať vážny dosah na ziskovosť chovu hydiny.
  (2)
  Vtáčia chrípka sa vyskytuje hlavne u vtákov, ale za určitých okolností sa môže infekcia vyskytnúť aj u ľudí, i keď riziko je vo všeobecnosti veľmi nízke.
  (3)
  V prípade prepuknutia nákazy vtáčou chrípkou existuje riziko, že pôvodca choroby sa môže rozšíriť do iných chovov hydiny alebo ostatných vtákov chovaných v zajatí. Preto sa môže preniesť z jedného členského štátu do ostatných členských štátov alebo do tretích krajín prostredníctvom obchodu so živými vtákmi alebo produktmi z nich.
  (4)
  V smernici Rady 2005/94/ES (3) sa stanovujú určité preventívne opatrenia v súvislosti s dohľadom nad vtáčou chrípkou a jej včasným zistením a minimálne kontrolné opatrenia, ktoré sa majú uplatňovať v prípade prepuknutia tejto choroby u hydiny alebo iných vtákov chovaných v zajatí. V uvedenej smernici sa stanovuje zriadenie ochranných pásiem a pásiem dohľadu v prípade prepuknutia nákazy vysokopatogénnou vtáčou chrípkou.
  (5)
  V smernici Rady 2009/158/ES (4) sa stanovujú pravidlá obchodovania s týmito komoditami v rámci Únie vrátane veterinárnych osvedčení, ktoré sa majú používať.
  (6)
  Potom, čo Taliansko 15. augusta 2013 oznámilo Komisii prepuknutie nákazy vysokopatogénnou vtáčou chrípkou podtypu H7N7 v chove v obci Ostellato v provincii Ferrara v regióne Emilia-Romagna, Komisia prijala vykonávacie rozhodnutie 2013/439/EÚ (5), ktoré obsahuje ustanovenia o ochranných pásmach a pásmach dohľadu, ktoré sa majú zriadiť v okolí ohniska nákazy.
  (7)
  Taliansko 21. augusta 2013 oznámilo Komisii druhé ohnisko nákazy v obci Mordano v provincii Bologna a 23. augusta 2013 tretie ohnisko nákazy v obci Portomaggiore v provincii Ferrara, obe v regióne Emilia-Romagna, a okamžite prijalo opatrenia požadované podľa smernice 2005/94/ES vrátane zriadenia ochranných pásiem, pásiem dohľadu a pásiem obmedzenia, ktoré by sa mali vymedziť v častiach A, B a C prílohy k tomuto rozhodnutiu.
  (8)
  Komisia v spolupráci s Talianskom preskúmala uvedené opatrenia a s uspokojením zistila, že hranice uvedených pásiem stanovené príslušným orgánom v uvedenom členskom štáte sú v dostatočnej vzdialenosti od skutočného miesta chovu s potvrdeným ohniskom.
  (9)
  Aby sa predišlo akémukoľvek zbytočnému narušeniu obchodu v rámci Únie a prijatiu neodôvodnených prekážok obchodu tretími krajinami, je nevyhnutné urýchlene vymedziť uvedené pásma zriadené v Taliansku na úrovni Únie a zabezpečiť, aby z týchto pásiem neboli do ostatných členských štátov ani do tretích krajín odosielané zásielky živej hydiny, nosníc pred znáškou, jednodňových kurčiat a násadových vajec.
  (10)
  Jednodňové kurčatá predstavujú zanedbateľné riziko šírenia nákazy v prípade, že sa v súlade s ustanoveniami článku 30 písm. c) bodu iii) druhým pododsekom smernice 2005/94/ES vyliahli z násadových vajec pochádzajúcich z hydinárskych chovov nachádzajúcich sa mimo ochranných pásiem a pásiem dohľadu, a liaheň, ktorá ich odoslala, môže zaručiť prostredníctvom svojej logistiky a pracovných podmienok, ktoré rešpektujú biologickú bezpečnosť, že nedošlo k žiadnemu kontaktu medzi týmito vajcami a inými násadovými vajcami alebo jednodňovými kurčatami, ktoré pochádzajú z kŕdľov hydiny v zriadených ochranných pásmach alebo pásmach dohľadu a ktorých zdravotný stav je preto odlišný.
  (11)
  Aj násadové vajcia predstavujú zanedbateľné riziko šírenia nákazy v prípade, že v súlade ustanoveniami článku 30 písm. c) bodom iv) smernice 2005/94/ES pochádzajú z hydinárskych chovov nachádzajúcich sa mimo ochranných pásiem a pásiem dohľadu a že pred odoslaním do určenej liahne bol ich obal dezinfikovaný.
  (12)
  Je preto vhodné, aby príslušný orgán Talianska mohol povoliť odoslanie zásielok jednodňových kurčiat a násadových vajec z ďalších pásiem obmedzenia vymedzených v tomto rozhodnutí v súlade s požiadavkami stanovenými v smernici 2005/94/ES za predpokladu, že túto skutočnosť Taliansko vopred písomne oznámi a že členský štát alebo tretia krajina určenia potvrdí svoj predbežný súhlas s prijatím zásielok.
  (13)
  Aby bolo možné overiť dodržiavanie ustanovení tohto rozhodnutia, je vhodné, aby veterinárne osvedčenia stanovené v smernici 2009/158/ES obsahovali príslušný odkaz v tomto zmysle.
  (14)
  Vykonávacie rozhodnutie 2013/439/EÚ by sa malo v záujme jasnosti zrušiť.
  (15)
  Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
  PRIJALA TOTO ROZHODNUTIE:
  Článok 1
  Taliansko zabezpečí, aby ochranné pásma, pásma dohľadu a ďalšie pásma obmedzenia zriadené v súlade s článkom 16 ods. 1 a 4 smernice 2005/94/ES zahŕňali aspoň tie oblasti, ktoré sú vymenované v častiach A, B a C prílohy k tomuto rozhodnutiu.
  Článok 2
  1. Taliansko zabezpečí, aby z pásiem vymenovaných v častiach A, B a C prílohy neboli do ostatných členských štátov ani do tretích krajín odosielané zásielky živej hydiny, nosníc pred znáškou, jednodňových kurčiat a násadových vajec.
  2. Odchylne od odseku 1 môže príslušný orgán Talianska povoliť odoslanie zásielok jednodňových kurčiat a násadových vajec z pásiem uvedených v časti C prílohy do ostatných členských štátov alebo tretích krajín za predpokladu, že:
  a)
  sa uplatňujú opatrenia stanovené v článku 30 písm. c) bode iii) druhom pododseku a bode iv) smernice 2005/94/ES;
  b)
  príslušný orgán členského štátu určenia alebo tretej krajiny určenia dostane vopred písomné oznámenie, súhlasí s prijatím zásielok jednodňových kurčiat a násadových vajec a príslušnému orgánu Talianska oznámi dátum ich prijatia chovom určenia na svojom území.
  3. Taliansko zabezpečí, aby boli sprievodné veterinárne osvedčenia k zásielkam uvedeným v odseku 2 odoslané ostatným členským štátom s týmto dodatkom:
  „Táto zásielka spĺňa podmienky týkajúce sa zdravotného stavu zvierat stanovené vo vykonávacom rozhodnutí Komisie 2013/443/EÚ (6).
  Článok 3
  Vykonávacie rozhodnutie 2013/439/EÚ sa zrušuje.
  Článok 4
  Toto rozhodnutie je určené Talianskej republike.
  V Bruseli 27. augusta 2013